b'\n_START_ARTICLE_\nParis\n_START_PARAGRAPH_\nParis (gr\xc5\xa1ko \xce\xa0\xce\xac\xcf\x81\xce\xb9\xcf\x82) je bil v gr\xc5\xa1ki mitologiji trojanski princ, sin kralja Priama in brat Hektorja. Z ugrabitvijo Helene, \xc5\xa1partanske kraljice, je spro\xc5\xbeil trojansko vojno, v kateri je s pu\xc5\xa1\xc4\x8dico v peto ustrelil Ahila in ga ubil._NEWLINE_Prerokbe ob Parisovemu rojstvu so napovedovale, da bo otrok prinesel propad Troje, zato so ga star\xc5\xa1i v upanju, da tam ne bo za\xc5\xa1el v te\xc5\xbeave, poslali s pastirji na goro Ida ._NEWLINE_Boginje Hera, Atena in Afrodita so bile skupaj z ostalimi Olimpijci povabljene na praznovanje (prisiljene) poroke med Pelejem in Tetido (kasneje se jima je rodil sin Ahil). Boginja prepira Erida zavoljo svoje nagnjenosti k netenju sporov na svatbo ni bila povabljena, zato je iz ma\xc5\xa1\xc4\x8devanja med svate vrgla zlato jabolko z napisom\xc2\xa0\xc2\xbbNajlep\xc5\xa1a\xc2\xab. Med tremi poprej omenjenimi boginjami je slednje nemudoma postalo\xc2\xa0\xc2\xbbjabolko spora\xc2\xab, saj se niso mogle dogovoriti, katera od njih si ga resni\xc4\x8dno zaslu\xc5\xbei. Za razsodnika v sporu je bil izbran Paris, zato ga je vsaka boginja nemudoma sku\xc5\xa1ala pridobiti z obljubami: Hera mu je ponudila politi\xc4\x8dno mo\xc4\x8d in oblast nad vso Azijo, Atena spretnost v boju, Afrodita pa najlep\xc5\xa1o \xc5\xbeensko na svetu - Heleno, \xc5\xbeeno spartanskega kralja Menelaja. Paris je odlo\xc4\x8dil, da je najlep\xc5\xa1a Afrodita, ta odlo\xc4\x8ditev pa je privedla do trojanske vojne_NEWLINE_Zaradi svoje lepote je Helena pred poroko imela mnogo snubcev. Da bi vzdr\xc5\xbeal mir med njimi, je Helenin o\xc4\x8de Tindareos vse zaprisegel k za\xc5\xa1\xc4\x8diti zakona Helene in njenega izbranca (Menelaja). Ko je Paris priplul na ladji, ki jo je zgradil Ferekel, in ugrabil Heleno (po nekaterih razli\xc4\x8dicah naj bi se Helena zaljubila v Parisa in od\xc5\xa1la prostovoljno), je vsa Gr\xc4\x8dija napadla Trojo._NEWLINE_V Iliadi je Paris upodobljen kot strahopetec; v dvoboju z Menelajem ga re\xc5\xa1i Afrodita. Njegovo edino juna\xc5\xa1ko dejanje je ustrelitev Ahila z zastrupljeno pu\xc5\xa1\xc4\x8dico - zadel ga je v edini ranljivi del, peto, pri \xc4\x8demer je pu\xc5\xa1\xc4\x8dico vodil bog Apolon._NEWLINE_Parisa je ubil Filoktet, vendar tega dejanja Homer ne opisuje. Po Parisovi smrti je Heleno poro\xc4\x8dil njegov brat Deifob, ki ga je kasneje ubil Menelaj, \xc5\xbeeno pa odpeljal nazaj v Sparto.'